**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.08.2022, ora 08.00 – 21.08.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.08.2022, ora 07.00**

**RÂURI**

**Institutul Naţional de Hidrologie și Gospodărire a Apelor (I.N.H.G.A.) a emis la data de 20.08.2022, la ora 12:30, avertizarea hidrologică nr. 51, valabilă în intervalul 20.08.2022, ora 13:00-22.08.2022, ora 24:00, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice menţionate, cu posibile depăşiri ale COTELOR DE APĂRARE, astfel:**

**-COD GALBEN- depăşiri ale COTELOR DE ATENŢIE în intervalul 20.08.2022, ora 13:00 – 22.08.2022, ora 24:00** pe râurile din bazinele hidrografice: Someşul Mic – bazin superior şi afluenţi bazin mijlociu şi inferior **(judeţele: Bihor şi Cluj)**, Crişul Repede – bazin superior şi afluenţi bazin mijlociu şi inferior **(judeţele: Cluj şi Bihor)**, Crişul Negru – bazin superior şi afluenţi bazin mijlociu şi inferior **(judeţele: Bihor şi Arad)**, Crişul Alb – bazin superior şi afluenţi bazin mijlociu şi inferior **(judeţele: Hunedoara şi Arad)**, Arieş – bazin superior şi afluenţi bazin mijlociu şi inferior **(judeţele: Alba şi Cluj)**, Mureş – afluenţii aferenţi sectorului aval confluenţă cu râul Târnava **(judeţele: Alba, Sibiu, Hunedoara şi Arad)**, Bega Veche – bazin superior şi afluenţi bazin mijlociu şi inferior, Bega – bazin amonte S.H. Balinţ şi afluenţii aferenţi sectorului aval S.H. Balinţ **(judeţele: Timiş şi Arad)**, Timiş – bazin amonte S.H. Lugoj şi afluenţii aferenţi sectorului aval S.H. Lugoj, Bârzava, Moraviţa **(judeţele: Caraş Severin şi Timiş)**, Caraş, Nera **(judeţul Caraş Severin)**, Cerna – bazin superior şi afluenţi bazin mijlociu şi inferior **(judeţele: Gorj şi Caraş Severin)**, Dunăre – afluenţii mici aferenţi sectorului amonte confluenţă cu râul Desnăţui **(judeţele: Caraş Severin, Mehedinţi şi Dolj)**, Desnăţui – **(judeţele: Mehedinţi şi Dolj)**, Jiu – bazin amonte S.H. Podari şi afluenţii aferenţi sectorului aval S.H. Podari **(judeţele: Hunedoara, Gorj, Mehedinţi şi Dolj)**, Olt –afluenţii aferenţi sectorului aval S.H. Sebeş Olt **(judeţele: Sibiu, Vâlcea, Argeş, Gorj, Dolj şi Olt)** , Argeş –bazin superior **(judeţul Argeş)**;

**-COD PORTOCALIU- depăşiri ale COTELOR DE INUNDAŢIE în intervalul 21.08.2022, ora 06:00 – 22.08.2022, ora 12:00** pe râurile din bazinele hidrografice: Timiş – bazin amonte S.H. Sadova şi afluenţii aferenţi sectorului aval S.H. Sadova - amonte S.H. Lugoj **(judeţele: Caraş Severin şi Timiş)**, Cerna – bazin superior şi afluenţi bazin mijlociu şi inferior **(judeţele: Gorj şi Caraş Severin)**, Jiu – bazin amonte S.H. Sadu şi afluenţii aferenţi sectorului aval S.H. Sadu – amonte S.H. Rovinari **(judeţele: Hunedoara şi Gorj)**, Gilort – bazin superior şi afluenţi bazin mijlociu şi inferior **(judeţul Gorj)**, Motru – bazin amonte S.H. Broşteni şi afluenţii aferenţi sectorului aval S.H. Broşteni **(judeţele: Gorj, Mehedinţi şi Dolj)**, Olt –afluenţii aferenţi sectorului aval confluenţă cu râul Cibin – amonte Ac. Ioneşti **(judeţele: Sibiu, Vâlcea şi Argeş)**, Olteţ – bazin amonte S.H. Oteteliş şi afluenţii aferenţi sectorului aval S.H. Oteteliş **(judeţele: Vâlcea, Gorj, Dolj şi Olt)**.

Această avertizarehidrologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:*

***-ALBA, ARAD, ARGEŞ, BIHOR, CARAŞ-SEVERIN, CLUJ, DOLJ, GORJ, HUNEDOARA, MEHEDINŢI, OLT, SIBIU, TIMIŞ şi VÂLCEA*** *(14 prefecturi)* ***– COD GALBEN***

***-ARGEŞ, CARAŞ-SEVERIN, DOLJ, GORJ, HUNEDOARA, MEHEDINŢI, OLT, SIBIU, TIMIŞ şi VÂLCEA*** *(10 prefecturi)* ***– COD PORTOCALIU.***

**Debitele au fost, în general, staţionare**, exceptând râurile din bazinul Siretului şi cursul superior al Prutului, unde au fost în scădere uşoară şi unele râuri din bazinele hidrografice: Vișeu, Timiş, Bega, Bârzava, Caraş, Nera, Cerna, Mureș mijlociu și inferior, Crișuri, Barcău, Crasna, Someșul Mic, Jiu superior, Olt mijlociu și inferior, Argeș superior şi unii afluenţi ai Dunării – amonte staţia hidrometrică Bechet, unde au fost în creştere ca urmare a precipitaţiilor căzute în interval şi propagării.

Debitele se situează, în general, la valori sub mediile multianuale lunare, cu coeficienţi moduli cuprinşi între 30-80%, mai mici (sub 30% din mediile multianuale lunare) pe: Bârzava, Moravița, Nera, Cerna, Râmnicu Sărat și pe unii afluenți ai Bârladului, ai Oltului mijlociu și inferior și ai Argeșului superior.

În interval au fost emise trei **avertizări hidrologice** pentru fenomene imediate și o **atenționare hidrologică** pentru fenomene imediate.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în creştere** pe râurile din Maramureș, Transilvania, Crişana, Banat, Oltenia şi pe cele din nordul Munteniei și Moldovei datorită precipitaţiilor prognozate şi propagării. Pe celelalte râuri debitele vor fi relativ staţionare.

Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri cu posibile depăşiri ale **COTELOR DE APĂRARE** pe unele râuri din bazinele hidrografice: Someşul Mic, Crişuri, Bega Veche, Bega, Timiş, Caraş, Nera, Cerna, Jiu, Olt mijlociu şi inferior, Mureş mijlociu şi inferior, Argeş superior şi pe unii afluenţi ai Dunării - amonte de staţia hidrometrică Bechet.

**DUNĂRE**

**Debitul la intrarea în ţară** (secţiunea Baziaş) în intervalul 20-21.08.2022 **a fost** **staționar, având valoarea de 1750 m3/s**, sub media multianuală a lunii **august (4300 m3/s).**

În aval de Porţile de Fier debitele au fost relativ staționare pe sectorul Gruia-Calafat şi la Tulcea și în scădere uşoară pe sectorul Bechet-Isaccea.

**Debitul la intrarea în ţară** (secţiunea Baziaş) **va fi** **staționar (1750 m3/s).**

În aval de Porțile de Fier debitele vor fi în creştere pe sectorul Gruia-Corabia, staţionare pe sectorul Turnu Măgurele-Giurgiu şi în scădere pe sectorul Olteniţa-Tulcea.

**2.** **Situaţia meteorologică în intervalul 20.08.2022, ora 08.00 –21.08.2022, ora 06.00**

**Este în vigoare până pe data de 22.08.2022, la ora 12:00, mesajul 2 din avertizarea meteorologică nr. 101, astfel:**

**-COD GALBEN -** instabilitate atmosferică accentuată, la început în Banat, apoi în extindere în jumătatea sud-vestică a teritoriului. Vor fi averse torențiale, descărcări electrice, intensificări ale vântului și pe alocuri vijelii și grindină. În intervale scurte de timp sau prin acumulare cantitățile de apă vor depăși 25...40 l/mp și pe arii restrânse 50...70 l/mp (6 județe vizate: ***ALBA, ARGEŞ, BIHOR, CLUJ, SIBIU şi TELEORMAN);***

**-COD PORTOCALIU –** în Banat, Oltenia, sudul Crișanei și sud-vestul Transilvaniei vor fi perioade cu instabilitate atmosferică accentuată, care se va manifesta prin averse torențiale, descărcări electrice, intensificări ale vântului și grindină. În intervale scurte de timp, dar mai ales prin acumulare, se vor înregistra cantități de apă de 40...50 l/mp și pe arii restrânse de peste 70...90 l/mp. Sâmbătă (20 august) după-amiază și în prima parte a nopții pe alocuri vor fi vijelii puternice (rafale de peste 70...90 km/h) (11 județe vizate: ***ALBA, ARAD, CARAŞ-SEVERIN, DOLJ, GORJ, HUNEDOARA, MEHEDINŢI, OLT, SIBIU, TIMIŞ şi VÂLCEA).***

**În ţară,** vremea a fost călduroasă în aproape toate regiunile, local caniculară în nord-vest, sud și sud-est, cu disconfort termic accentuat. *Indicele temperatură-umezeală (ITU) a atins, dar mai ales a depăşit pragul critic de 80 de unități în cea mai mare parte a Olteniei şi a Munteniei, în sudul Moldovei, pe arii extinse în Dobrogea şi în Maramureş, local în jumătatea de vest a Transilvaniei, pe spaţii mai restrânse în Crişana şi izolat în sudul Banatului.* Instabilitatea atmosferică a fost accentuată în vest, nord-vest, sud-vest și local la munte și în centru, unde s-a manifestat prin înnorări, averse torențiale, frecvente descărcări electrice și intensificări de scurtă durată ale vântului (rafale în general între 45 și 60 km/h). Pe raza localităților Baia Mare, Sebeș, Craiova și Turnu Măgurele au fost consemnate vijelii. Cantitățile de apă au depășit local 20 l/mp și pe arii restrânse 40...60 l/mp. În celelalte regiuni cerul a fost variabil, mai mult senin noaptea. Temperaturile maxime s-au încadrat între 25 de grade la Sânnicolau Mare și 38 de grade la Bechet și Turnu

Măgurele, iar la ora 06.00 se înregistrau valori termice cuprinse între 14 grade la Joseni și Întorsura Buzăului și 25 de grade la Constanța-dig. Cu totul izolat, în depresiunile din estul Transilvaniei, s-a format ceață.

**Observație:** în intervalul de diagnoză au fost în vigoare 17 mesaje pentru fenomene meteorologice periculoase imediate:

-5 avertizări cod portocaliu (3 emise de SRPV Cluj şi 2 de SRPV Sibiu);

-12 atenționări cod galben (6 emise de SRPV Cluj, 4 de SRPV Sibiu şi 2 de SRPV Bacău).

**La Bucureşti,** vremea s-a menţinut caniculară, cu disconfort termic accentuat. *Indicele temperatură-umezeală (ITU) a depășit pragul critic de 80 de unități.* Cerul a fost variabil, mai mult senin dimineaţa și noaptea, iar vântul a suflat slab până la moderat. Temperatura maximă a fost de 35 de grade la Afumați și Băneasa și 37 de grade la Filaret, iar la ora 06.00, se înregistrau 20 de grade la staţia meteo Băneasa și 21 de grade la Afumați și Filaret.

**3. Prognoza meteorologică în intervalul 21.08.2022, ora 08.00–22.08.2022, ora 8.00**

**În ţară,** gradul de instabilitate atmosferică va fi accentuat, iar valorile termice în scădere, cu precădere în jumătatea vestică a țării. Vor fi perioade cu înnorări, averse torențiale, frecvente descărcări electrice și pe alocuri vijelii și grindină în Banat, Crișana, Oltenia, Maramureș, iar mai ales după orele amiezii în Transilvania, local în Muntenia și pe areale mici în Moldova și Dobrogea. În intervale scurte de timp sau prin acumulare se vor înregistra cantităţi de apă de peste 25...30 l/mp și pe arii restrânse peste 60...80 l/mp. În sud-est vremea va mai fi local călduroasă și disconfortul termic ridicat. Temperaturile maxime se vor încadra în general între 23 şi 33 de grade, iar cele minime vor fi cuprinse între 12 şi 23 de grade.

**La Bucureşti,** valorile termice vor fi în ușoară scădere față de ziua precedentă, dar vor caracteriza totuși o vreme călduroasă; disconfortul termic va fi ridicat, iar indicele temperatură-umezeală (ITU) va atinge pragul critic de 80 de unități. Cerul va fi variabil, cu probabilitate ridicată spre seară pentru manifestări de instabilitate atmosferică (înnorări accentuate, averse, descărcări electrice și intensificări ale vântului). Temperatura maximă va fi de 32...33 de grade, iar cea minimă de 17...19 grade.

***II. CALITATEA APELOR***

**Pe râurile interioare**

**S.G.A. Iași** revine cu informații despre fenomenul de mortalitate piscicolă (circa 300 de pești de 3-5 cm dimensiune) semnalat pe râul Bahlui în zona comunei Tomești, jud. Iași, din data de 19.08.2022.În urma deplasării pe teren a reprezentanților S.G.A. Iași și ai Laboratorului de Calitatea Apei A.B.A. Prut-Bârlad au fost constatate exemplare de pești morți (de dimensiuni 3-5 cm) pe luciul apei râului Bahlui și în vegetația de pe malurile acestuia, pe tronsonul amonte GV colector CUG - pod Holboca. Reprezentanții S.G.A. Iași au colectat peștii morți de pe suprafața cursului de apă, urmând ca aceștia să fie predați către o firmă specializată pentru neutralizare.

Rezultatele analizelor probelor de apă din data de 19.08.2022 sunt următoarele:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Data | Punct recoltare | Indicatori calitate | | | | | | | |
| pH (unit pH) | Temp apa (°C) | Oxigen dizolvat (mg/l) | Detergenti (mg/l) | Conductivitate µS/cm | CCO-Cr (mg/l) | NH4+ (mg/l) | Amoniac neionizat (mg/l) |
| 19.08.2022 | c.a Bahlui -amonte stavila colector C.U.G | 8.28 | 28.20 | 9.12 | <LOQ | 1523.0 | 34.25 | 0.463 | 0.0457 |
| c.a Bahlui -aval stavila colector C.U.G | 8.24 | 28.60 | 8.67 | <LOQ | 1427.0 | 28.44 | 0.464 | 0.0419 |
| c.a Bahlui - Pod Holboca | 7.44 | 26.20 | 6.6 | <LOQ | 900.0 | 28.44 | 0.435 | 0.01 |

Având în vedere că din rezultatele analizelor fizico-chimice ale probelor de apă prelevate în data de 19.08.2022 nu se constată deprecierea calității cursului de apa Bahlui, în data de 20.08.2022 s-a sistat poluarea.

Pe fluviul Dunărea şi pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**